Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Ja vēl vakar Ukrainas prezidentam Volodimiram Zelenskim ES politiķi aplaudēja Briselē, tad jau šonakt Krievijas spēki uz Zaporižjas un Harkivas apgabaliem izšāva rekordlielu zenītraķešu S-300 skaitu – 35. Uzbrukuma dēļ daudzos apgabalos iedarbojusies pretgaisa aizsardzība. Ukrainas amatpersonas ziņo, ka raķetes "Kalibr" izšautas no kuģiem Melnajā jūrā, kā arī spārnotās raķetes – no bumbvedējiem Tu-95. Rumānijas Aizsardzības ministrija paziņoja, ka nevar apstiprināt Ukrainas bruņoto spēku virspavēlnieka Valērija Zalužnija sniegto informāciju par to, ka apšaudes gaitā divas krievu raķetes "Kalibr" šķērsojušas Moldovas un Rumānijas gaisa telpu. Savukārt Moldova šodien paziņoja, ka izsauks Krievijas vēstnieku sakarā ar vienas Krievijas raķetes ielidošanu tās gaisa telpā rīta apšaudes laikā. Moldovas premjerministre Natālija Gavrilica šodien paziņojusi par viņas vadītās valdības atkāpšanos. Moldovas prezidente Maija Sandu pateicās Gavrilicai par viņas "milzu upuri un centieniem vadīt valsti tik daudzu krīžu laikā".
===============================================
Nīderlandes aizsardzības ministre Kaisa Olengrena pavēstījusi, ka Ukraina vērsusies pie Nīderlandes ar lūgumu piegādāt reaktīvos iznīcinātājus F-16. Kā sacīja ministre, šis pieprasījums ir "skaidrs, bet izpildīt to nav viegli". Arī Francijas prezidents Emanuels Makrons šodien brīdināja, ka, pat, ja Ukrainas sabiedrotie Eiropā nolems nosūtīt Kijivai iznīcinātājus, tuvākajās nedēļās to nosūtīšana nav iespējama. Ziņu aģentūras raksta, ka Ukrainas sabiedrotos satrauc iespēja, ka mūsdienīgāku Rietumu iznīcinātāju nosūtīšana var provocēt tālāku eskalāciju no Maskavas puses un palielināt  iespēju izraisīt atklātu konfliktu starp NATO un Krieviju. Toties Francijas prezidents Emanuels Makrons šodien izteicās, ka apsver Francijas augstākā apbalvojuma atņemšanu Krievijas prezidentam Vladimiram Putinam. Goda leģiona ordeņa Lielo krustu Putins saņēma 2006. gadā, kad Maskavai bija krietni labākas attiecības ar Parīzi un Rietumiem kopumā. =============================================== Iekšlietu ministrijas rīkojumu nosūtīt segas un apsildāmas teltis uz zemestrīces skarto Turciju piektdien atbalstīja valdība. Valsts ugunsdzēsības un glābšanas dienests sagatavos trīs ziemai pielāgotas apsildāmās teltis, piecus apgaismošanas komplektus un 30 metāla spoles ar kabeli apgaismošanas komplektiem, savukārt Neatliekamās medicīniskās palīdzības dienests sagatavos 5000 segas. Zemestrīces upuru skaits Turcijā un Sīrijā vakar turpināja pieaugt, pārsniedzot 21 000, tajā pašā laikā aizvien mazākas ir cerības zem ēku gruvešiem atrast kādu izdzīvojušo. ========================================== 
Tieslietu padomē šodien tika prezentēti tiesu darba rādītāji 2022.gadā. Tieslietu padomes sekretariāta vadītāja Alla Spale uzsvēra, ka Daugavpils tiesā ir ilgstoši neaizpildītas vakances, līdz ar ko Augstākās tiesas priekšsēdētājs Aigars Strupišs Strupišs izteica lūgumu izskatīt jautājumu par Daugavpils un Rēzeknes tiesu apvienošanu, jo līdz ar to tiktu izlīdzināta tiesnešu slodze.
===============================================
Daugavpilī šogad plānots ieviest pasažieru elektronisko uzskaiti pilsētas nozīmes sabiedriskā transporta maršrutos. Sistēmas ieviešana varētu izmaksāt, sākot no 0,8 miljoniem eiro, taču precīza summa būs zināma pēc iepirkuma piedāvājumu izvērtēšanas. Pašvaldības pārstāvji pauda presei, ka pāreja uz e-uzskaiti ļaus AS "Daugavpils satiksme" ilgtermiņā ieekonomēt ievērojamus līdzekļus. Tuvākajā laikā tiks izstrādāts projekta ieviešanas un iepirkuma plāns, pēc tam tiks organizēts iepirkums. Pēc piedāvājumu izvērtēšanas, uzvarētāja noteikšanas un līguma parakstīšanas varēs uzsākt transportlīdzekļu aprīkošanu, sistēmas ieviešanu un darbinieku apmācību. Visu šo pasākumu kopumu plānots īstenot līdz šā gada beigām. Pasažieru ērtībai būs noteikts pārejas periods, kad sabiedriskajā transportā paralēli darbosies gan elektroniskā uzskaites sistēma, gan konduktori.
=============================================
Un vēl Daugavpils pašvaldībā izveidota darba grupa Pilsētas svētku programmas veidošanai. Latvijas otrajai lielākajai pilsētai šogad aprit 748 gadi. Lai atzīmētu šo notikumu un piedāvātu daugavpiliešiem un pilsētas viesiem daudzveidīgu svētku programmu, galvenie Daugavpils pilsētas svētku pasākumi norisināsies no 2.jūnija līdz 4.jūnijam. ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.